Í dag er föstudagur og sá 13. desember . Svartur dagur segja sumir en ég finn ekki fyrir neinu sem gæti minnt á myrkur eða drunga þar sem ég sit hér og horfi út um gluggann á skrifstofunni – ég get upplýst að bíllinn sem blasir við mér og skyggir á allt útsýni er af gerðinni Citroën . Einu sinni skrifaði ég hér á Kaktusinn dagbókarfærslu þar sem ég brást til varnar fyrir ungan ljóðagagnrýnanda , Braga Pál Sigurðsson . Hann hafði þá farið nokkuð óblíðum orðum um ljóðabók sem heitir Skýjafar og fékk sem þakkir ægilegt skítkast frá öðrum rithöfundi sem kunni ekki við ljóðadóminn . Mér ofbauð orðfærið sem ausið ( orðaleikur , yo ! ) var yfir Braga Pál Sigurðsson og fannst rétt að fólk talaði fallega , jafnvel þótt það væri ósammála . Ég hef að minnsta kosti alltaf kennt börnum mínum að vera kurteis – nota ekki grófyrði til að særa – það sé eina leiðin til að hlustað sé á mann . En nú er svo komið að mér finnst ég þurfi að benda þessum sama Braga , Braga Páli Sigurðssyni , að vera ekki með sorakjaft . Bragi Páll mun víst hafa gefið út bókina Austur í haust . Bókin hefur því miður , fyrir skáldið , ekki hlotið þá athygli sem höfundurinn hefur vafalaust vonast eftir . Austur hefur alveg horfið á kaf í jólabókaflóðinu ; á svo mikið bólakaf að fáir koma auga á hana . Kannski hafa vonbrigðin vegna þessa fálætis bókmenntaþjóðarinnar orsakað það að hann valdi að halda nýlega ræðu á Austurvelli fyrir samherja sína sem var full af óþarfa grófyrðum sem einungis eru sögð til að hossa sjálfum sér og eigin skoðanabræðrum , en eru auðvitað afgreidd af þeim sem orðunum er beint til , sem hreinn óhróður og ekki verð að hlusta á . ( löng setning , yo ! ) Eiginlega fannst mér ræðan ekki gagnrýni heldur útrás fyrir neikvæðar tilfinningar ; um leið og ræðumaður hellir úr skálum vonbrigða sinna og reiði , reynir hann af öllum mætti að særa andstæðinga sína með allskonar persónulegum svívirðingum . Ég segi í allri auðmýkt að ég held að maður nái ekki langt með slíku tali . Skoðanaandstæðingar sem tala svona hver við annan geta aldrei náð góðri sameiginlegri lausn á vanda þjóðar . En mér fer illa að tala um pólitík . Ég kann ekki að tala um pólitík . Ég vildi bara benda Braga Páli og öðrum á að tala fallega . Ég held að það sé vænlegra til árangurs . Ekki viljum við ala á hatri , nóg er af slíku í heiminum og leiðir aldrei til annars en hins ljóta og vonda . En ef það er meginmarkmið Braga Páls að fá klapp frá samherjum sínum , þá er stóryrði oft leiðin til hins eftirsótta hróss , LIKES , og klapps á bakið . En er það markmiðið með þessari ræðu á Austurvelli að sá fræjum haturs og uppskera sjálfur hrósið sem hefur svo sárlega vantað ? Bókmenntamoli : Lærisveinar Jesú voru 12 , hann var sá 13. í hópnum og hann dó – og krossfestur á föstudegi . Er þetta upphafið að þessari vondu áru sem föstudagurinn þrettándi hefur í vitund fólks ? Er það rétt sem ég heyri að Bítlarnir hafi leyst upp hljómsveit sína á föstudegi , á þrettánda degi mánaðar ?